Gauteng-waterkrisis: Vlak 2-beperkings opgehef, maar…(Argieffoto: pixabay) Rand Water het die vlak 2-waterbeperkings in Gauteng opgehef nadat sy reservoirvlakke gestabiliseer het. Rand Water het die Tshwane-, Johannesburg- en Ekurhuleni-metro begin verlede maand versoek om vlak 2-waterbeperkings toe te pas nadat sy reservoirvlakke tot naby aan 30% gedaal het. Inwoners van die metro’s het ook onderbroke en wisselvallige watertoevoer ervaar nadat Rand Water toevoer verminder het om te keer dat reservoirs nie heeltemal leegloop nie. Beurtkrag, ou en gebreekte infrastruktuur en waterlekke het ook die skuld vir die waterkrisis in die drie metro’s gekry. Volgens Rand Water het sy reservoirvlakke intussen tot meer as 60% gestyg danksy ŉ “gesamentlike en samewerkende poging deur Rand Water en die drie metro’s” en het die afgelope ruk se reënval glo ook bygedra. “In oorleg met die metro’s is daar op ’n filosofie ooreengekom wat sal verseker dat die beste waterbestuurspraktyke bly geld om te verseker dat die stelsels in die komende warm maande stabiel gehou word.” Die vlak 2-waterbeperkings het onder meer behels dat inwoners nie hul tuine of opritte met ŉ tuinslang mag natspuit of hul swembaddens mag opvul nie. Waterbeperkings geld egter steeds Die Tshwane-metro het intussen gesê vlak 1-waterbeperkings sal nou in Pretoria van krag wees. “Gauteng is steeds ŉ waterskaars provinsie, daarom bly die bewaring van water van kritieke belang om die waterstelsels in ons munisipaliteit en regoor die provinsie te beskerm,” het Daryl Johnston, burgemeesterskomiteelid vir infrastruktuur en streeksbedrywighede in Tshwane, gesê. Die vlak 1-waterbeperkings, wat ook gegeld het voor die onlangse waterkrisis, behels dat tuine nie tussen 06:00 en 18:00 natgelei of besproei mag word nie en dat voertuie nie met tuinslange of hoëdrukstelsels gewas mag word nie. Die Tshwane-metro het vroeër gesê saam met die vlak 2-waterbeperkings tree daar ook ŉ alternatiewe watertarief vir inwoners in werking. Volgens Johnston is daar egter besluit om nie dié tarief in die volgende faktureringsiklus toe te pas nie weens die relatiewe kort tydperk wat dié beperkings gegeld het. Volgens die Johannesburg-metro is vlak 1-waterbeperkings ook nou weer van krag in die Goudstad, soos dit elke jaar van 1 September tot 31 Maart die geval is.